**ΠΡΟΣΘΕΤΑ ΠΑΡΑΘΕΜΑΤΑ ΣΧΕΤΙΚΑ ΜΕ ΤΗ**

**ΔΙΕΘΝΗ ΑΚΤΙΝΟΒΟΛΙΑ ΤΟΥ ΒΥΖΑΝΤΙΟΥ**

**ΟΧΙ ΣΥΜΠΕΘΕΡΙΑ ΜΕ ΤΟΥΣ ΒΑΡΒΑΡΟΥΣ**

Πώς είναι δυνατόν να επιτρέπεται να συνάπτουν οι Χριστιανοί με τους άπιστους επιγαμίες και συμπεθεριά, όταν αυτό απαγορεύεται από τον κανόνα και θεωρείται από την Εκκλησία ως ξένο και έξω από τη χριστιανική τάξη; Ή ποιος από τους ένδοξους, ευγενείς και σοφούς αυτοκράτορες των Ρωμαίων το επέτρεψε αυτό; Και αν ανταπαντήσουν τότε «πώς ο κυρ Ρωμανός ο αυτοκράτορας συμπεθέριασε με τους Βουλγάρους και έδωσε την εγγονή του στον κυρ Πέτρο το Βούλγαρο;» τότε η απολογία πρέπει να είναι η εξής: «Ο κυρ Ρωμανός ο αυτοκράτορας ήταν ένας κοινός, αγράμματος άνθρωπος και δεν συγκαταλεγόταν σ’ αυτούς που είχαν ανατραφεί στο παλάτι και είχαν παρακολουθήσει εξαρχής τα εθνικά ρωμαϊκά έθιμα, ούτε καταγόταν από αυτοκρατορική και ευγενή γενιά και γι’ αυτό σε πολλές από τις ενέργειές του ήταν αλαζόνας και αυταρχικός και στη συγκεκριμένη περίπτωση δεν υπάκουσε στην απαγόρευση της Εκκλησίας ούτε ακολούθησε την εντολή και διαταγή του Μεγάλου Κωνσταντίνου… ούτε συμμορφώθηκε με τους πατροπαράδοτους κανόνες…

***Κωνσταντίνος Πορφυρογέννητος****, Προς τον ίδιον υιόν Ρωμανόν (De administrando imperio),*

*εκδ. G. Moravcsik – R. J. H. Jenkins, Washington D.C. 1967, 72-74.*

**Ο ΙΜΠΙΝ ΑΛ – ΦΑΚΙ (9ος αι.) ΓΙΑ ΤΟΥΣ ΒΥΖΑΝΤΙΝΟΥΣ**

Αυτοί (οι Βυζαντινοί) έχουν μοσχάρια, άλογα και πρόβατα και δικάζουν σύμφωνα με την Παλαιά Διαθήκη. Είναι άνθρωποι της χειροτεχνίας, της σοφίας και της ιατρικής.

Βυζαντινό σχολεῖο

Είναι ο πιο επιδέξιος λαός στη ζωγραφική αναπαράσταση. Ο Θεός τους έδωσε ως ιδιαίτερο χαρακτηριστικό ένα μεγάλο ταλέντο στις επιστήμες, τη λογοτεχνία, τη φιλοσοφία, τη σοφία και τις τεχνικές δεξιότητες, όπως την ικανότητα στις οικοδομές και τους κλάδους της χειρωνακτικής εργασίας στην οικοδόμηση φρουρίων, κάστρων, αποθηκών, γεφυρών και υδραγωγών και στην ενασχόληση με τη Χημεία.

*D. STURM, Die Darstellung des byzantinisch – islamischen Berhaltnisses,*

*bei den arabischen Geographen des 109. Jh, s, Byzantinische Forschungen 18 (1992)*

**Ο ΛΙΟΥΤΠΡΑΝΔΟΣ ΣΤΗΝ ΠΟΛΗ ΓΙΑ ΔΕΥΤΕΡΗ ΦΟΡΑ**

… Ο Νικηφόρος άρχισε την ομιλία του ως εξής: «Έπρεπε και θέλαμε πάρα πολύ να σε υποδεχθούμε φιλικά και μεγαλόπρεπα. αλλά αυτό δεν το επιτρέπει η ασέβεια του κυρίου σου, που κατέλαβε τη Ρώμη με εχθρική εισβολή, παράνομα και αθέμιτα άρπαξε με τη βία από το Βερεγγάριο *(βασιλιά της Ιταλίας)* και τον Αδαλβέρτο *(γιο του Βερεγγάριου)* τη χώρα τους και από τους Ρωμαίους *(εδώ τους κατοίκους της Ρώμης)* άλλους σκότωσε, άλλους τύφλωσε και άλλους εξόρισε. Τέλος, επιχείρησε να καθυποτάξει διά πυρός και σιδήρου τις πόλεις της αυτοκρατορίοας μας. επειδή όμως δεν μπόρεσε να πραγματοποιήσει τον άδικο σκοπό του, έστειλε τώρα με πρόσχημα την ειρήνη σε μας ως κατάσκοπον εσένα, τον υποβολέα και εισηγητή της ραδιουργίας του».

*Αναφορά του Λιουτπράνδου για την πρεσβεία στην Κωνσταντινούπολη,*

*Β. Σ. Καραγεώργος, Η Αγία Ρωμαϊκή Αυτοκρατορία, τόμ. Α΄, Αθήνα 1987.*

Νικηφόρος Φωκᾶς